CELEX: 62013TN0454
Language: fi
Date: 2013-08-26 00:00:00
Title: Asia T-454/13: Kanne 26.8.2013 — SNCM v. komissio

9.11.2013   
            
            
               FI
            
            
               Euroopan unionin virallinen lehti
            
            
               C 325/41
            
         Kanne 26.8.2013 — SNCM v. komissio
   (Asia T-454/13)
   2013/C 325/69
   Oikeudenkäyntikieli: ranska
   
      Asianosaiset
   
   
      Kantaja: Société nationale maritime Corse Méditerranée (Marseille, Ranska) (edustajat: asianajajat A. Wincler, F.-C. Laprévote, J.-P. Mignard ja S. Mabile)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan SEUT 263 artiklan nojalla komission 2.5.2013 tekemän päätöksen C(2013) 1926
            
         
               —
            
            
               toissijaisesti kumoamaan päätöksen niiltä osin kuin siinä katsotaan, että päätöksen 218 kohdassa mainitut seikat sisältyvät tuen määrään
            
         
               —
            
            
               velvoittamaan komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kantaja vaatii kumottavaksi 2.5.2013 tehtyä komission päätöstä C(2013) 1926 final, jolla komissio ensinnäkin katsoi valtiontueksi taloudelliset korvaukset, joita Société Nationale Corse Méditerranéelle (SNCM) ja Compagnie Méridionale de Navigationille (CNM) on myönnetty merikuljetuspalveluista Marseillen ja Korsikan välillä vuosina 2007–2013 julkisen palvelun sopimuksen puitteissa. Komissio katsoi myös, että sisämarkkinoille soveltuvat korvaukset, joita SNCM:lle ja CNM:lle on myönnetty koko vuoden aikaisia kuljetuspalveluita varten (jäljempänä peruspalvelu), mutta katsoi, että sisämarkkinoille eivät sovellu korvaukset, joita on maksettu palveluista, jotka on suoritettu kiireisimpinä aikoina, eli joulunaikaan, helmikuussa, keväästä syksyyn ja/tai kesällä (jäljempänä lisäpalvelut). Komissio määräsi sisämarkkinoille soveltumattomat tuet takaisin perittäviksi (valtiontukiasia SA.22843 2012/C (ex 2012/NN)).
   Kanteensa tueksi kantaja vetoaa viiteen kanneperusteeseen.
   
               1)
            
            
               Ensimmäinen kanneperuste, joka perustuu oikeudellisiin virheisiin ja ilmeiseen arviointivirheeseen, koska komissio on virheellisesti katsonut, että lisäpalvelu ei ollut yleisiin taloudellisiin tarkoituksiin liittyvä palvelu. Kantaja väittää, että komissio on näin toimiessaan:
               
                           —
                        
                        
                           tehnyt oikeudellisen virheen rajoittaessaan jäsenvaltioille EUT-sopimuksessa myönnettyä laajaa harkintavaltaa julkisten palveluidensa määrittämisessä
                        
                     
                           —
                        
                        
                           soveltanut virheellistä ja käsiteltävään asiaan soveltumatonta julkisen palvelun todellista tarvetta koskevaa testiä
                        
                     
                           —
                        
                        
                           tehnyt oikeudellisen virheen, tosiseikkoja koskevan virheen ja ilmeisen arviointivirheen analysoidessaan erikseen peruspalvelua ja lisäpalvelua
                        
                     
                           —
                        
                        
                           tehnyt ilmeisen arviointivirheen siltä osin kuin kyse on lisäpalveluun liittyvän yksityisen aloitteen puutteesta.
                        
                     
         
               2)
            
            
               Toinen kanneperuste, joka perustuu ilmeiseen arviointivirheeseen siltä osin kuin komissio on virheellisesti katsonut, että julkista palvelua koskevan sopimuksen tekeminen ei täyttänyt asiassa C-280/00, Altmark Trans ja Regierungspräsidium Magdeburg, 24.7.2003 annetun tuomion (Kok., s. I-7747) mukaista neljättä arviointiperustetta, vaikka sopimus tehtiin avoimen tarjouskilpailun päätteeksi.
            
         
               3)
            
            
               Kolmas kanneperuste, joka esitetään toissijaisena ja sitä tapausta varten, että oletettaisiin, että lisäpalvelusta suoritettu korvaus on valtiontukea (mitä se ei kantajan mukaan ole), perustuu SEUT 106 artiklan 2 kohdan ja SEUT 107 artiklan rikkomiseen, suhteellisuusperiaatteen ja perusteettoman edun kieltoa koskevien periaatteiden loukkaamiseen ja ilmeiseen arviointivirheeseen takaisin perittävän tuen määrän arvioinnissa, koska takaisin perittävän tuen laskennassa ei otettu huomioon lisäpalvelusta SNCM:lle aiheutuneita todellisia lisäkustannuksia eikä sitä, että peruspalvelusta suoritettiin liian alhaista korvausta, ja koska laskenta joka tapauksessa perustuu virheelliseen arviointiin siitä, mikä osa korvauksesta osoitetaan peruspalvelulle ja mikä osa lisäpalvelulle.
            
         
               4)
            
            
               Neljäs kanneperuste, joka perustuu luottamuksensuojan periaatteen loukkaamiseen, koska komissio on toiminut ratkaisukäytäntönsä vastaisesti ja soveltanut tiedonantoa, (1) jota ei ollut annettu julkista palvelua koskevan sopimuksen tekohetkellä. Kantaja väittää lisäksi, että menettelyn kesto oli omiaan luomaan sille perustellun luottamuksen, joka esti komissiota määräämästä kansallisia viranomaisia perimään tukia takaisin.
            
         
               5)
            
            
               Viides kanneperuste, joka perustuu yhdenvertaisen kohtelun periaatteen loukkaamiseen, koska SNCM:ää on perusteetta kohdeltu erilailla kuin muita merikuljetusalan yrityksiä.
            
         
      (1)  Komission tiedonanto Euroopan unionin valtiontukisääntöjen soveltamisesta yleisiin taloudellisiin tarkoituksiin liittyvien palvelujen tuottamisesta myönnettävään korvaukseen (EUVL 2012, C 8, s. 4)